Skandinaavias on kolmetoimelisuse kujunemisloos tähtis roll aaside-vaanide sõjal. Aasid  esindavad kaht esimest (Odin on võlur, ruunide isand ja maag, ühiskonna juht ning esimese toime jumal, Thor aga vasara ja piksega sõdalane, kes võitleb hiidudega ning esindab teist toimet) ja vaanid kolmandat toimet (esindajaks triaadis on küll Freyr, kuid toimega on seotud palju jumalaid nagu teistegi mütoloogiasüsteemide kolmanda toime puhul). I-II ja III toime vahel on kõikjal indo-euroopa mütoloogias olnud lõhe, mis ületati sõjaga (aaside-vaanide sõda Skandinaavias, Roomas sõda sabiinidega, Indias sõda  asvinitega e kolmanda toimega). Sõja ühisteks tunnusteks tõi Dumezil algse eraldatuse ning tulemuseks kolmetise hierarhilise liidu. Sõjad lõppevad kummagi poole võiduta ja mõlema poole kokkuleppel.